text: Politiet har afsløret bande af trick-tyve
  25 september 2014 kl. 14.45
  Sydøstjyllands Politi mener, man har fat i en større østeuropæisk bande tricktyve. Fire rumænere er nu varetægtsfængslet i sagen.
  Tre af de fire har erkendt fem tricktyverier i Fredericia, Vejle, Kolding, Blåvand og Vejby i Nordsjælland. Den fjerde nægter sig skyldig. Men yderligere sigtelser er på vej mod dem for tricktyverier i Tørring, Ringkøbing, Varde, Brørup, Borup og Viby på Sjælland, Slagelse, Ølstykke, Birkerød og Hørholm. Det oplyser anklagerfuldmægtig Sanne Vindelev til Fredericia Dagblad.
  I alle tilfælde har tyvene ifølge politiet afluret ældre kvinders pinkoder under indkøb, antastet og distraheret dem, stjålet kvindernes kreditkort og lynhurtigt tømt dem i hæveautomater. Udover de første sigtelser løber yderligere sager ind nærmest dagligt, som Sydøstjyllands Politi også vurderer at kunne forbinde de fire rumænere - og muligvis andre personer på fri fod - med. I alt er der ifølge politiets foreløbige skøn stjålet for op mod en million kroner.
  